作者:白居易
標題:酬夢得以予五月長齋延僧徒絕賓友見戲十韻
內容:賓客懶逢迎，翛然池館清。簷閒空燕語，林靜未蟬鳴。葷血還休食，杯觴亦罷傾。三春多放逸，五月暫修行。香印朝煙細，紗燈夕焰明。交遊諸長老，師事古先生。禪後心彌寂，齋來體更輕。不唯忘肉味，兼擬滅風情。蒙以聲聞待，難將戲論爭。虛空若有佛，靈運恐先成。